Finansieringstukrag vir kleinsakelui(Foto: iStock) Sakeondernemings, veral kleinsakelui, sukkel steeds om die stof van die Covid-19-pandemie af te skud en raap en skraap dikwels sonder sukses na broodnodige sente om hulle na kalmer waters te neem of groeigeleenthede te ontsluit. Al meer maatskappye bied egter finansieringshulp juis om dié marksegment stukrag te gee. Sibusiso Ngwenya is die uitvoerende hoof van Telkom se finansiële dienste. (Foto verskaf) Telkom Lend is onlangs deur Telkom Business bekendgestel om klein ondernemings in staat te stel om aanlyn vir finansiering aansoek te doen en binne 24 uur ŉ antwoord te kry. Dié digitale proses behels geen papierwerk, geen lang toue en geen wag vir ŉ antwoord van ŉ tradisionele finansiële instelling nie. “Telkom Lend se vinnige sakefinansiering verseker dat kleinsakelui nie net kan oorleef nie, maar ook groei,” aldus Sibusiso Ngwenya, uitvoerende hoof van Telkom Finansiële Dienste. “Finansiering wissel van R20 000 tot R5 miljoen, afhangend van die onderneming se maandelikse omset. Ondernemings kan beheer neem van betalings en die finansiering oor drie tot twaalf maande op ŉ daaglikse of weeklikse basis terugbetaal, afhangend van die onderneming se kontantvloeiposisie.” Ngwenya sê dit is nie net aansoeke wat vinnig hanteer word nie. “Geld word binne 24 uur ná goedkeuring uitbetaal om vir verskeie behoeftes te gebruik, insluitend die uitbreiding van die onderneming, die aankoop van toerusting of die opknapping van ŉ perseel.” Nog ŉ voordeel is dat ŉ onderneming nie ŉ boete betaal as die uitstaande balans vroeër vereffen word nie, en sal trouens vir afslag kwalifiseer. Ondernemings wat vir finansiering aansoek doen, moet vir minstens ses maande in bedryf wees, ŉ maandelikse omset van minstens R30 000 hê, en ŉ handelsgeskiedenis van ten minste drie maande hê. Enige onderneming kan aansoek doen. “Data word gebruik om die kredietwaardigheid van ondernemings te bepaal en die finansieringsproses te bespoedig. Die kombinasie van tegnologie- en data-ontleding ontsluit nie net finansiering aan ondernemings nie, maar vuur ook finansiële insluiting en ekonomiese groei aan,” sê Ngwenya. Maximillian Cohen, Jonti Strimling en Sebastian Cohen is die medestigters van GroWise Capital. (Foto verskaf) Die finansiëletegnologiemaatskappy, GroWise Capital, ŉ spesialis-kleinsakefinansierder, bied op sy beurt finansiering van tot R3 miljoen binne so min as twee ure ná die voltooiing van ŉ 5-minute aanlyn aansoek. Volgens Jonti Strimling, GroWise-medestigter en hoofrisikobeampte, het die maatskappy sy model só saamgestel om kliënte se terugbetalingsvermoë en die volhoubaarheid van hul kontantvloei te bepaal. “Dit stel ons in staat om lewensvatbare ondernemings te help wat deur ander finansierders die rug gekeer word. “Kliënte kry vinnige en buigsame finansiering wat enersyds sakpas volgens hul spesifieke behoeftes ontwerp en andersyds beskikbaar is wanneer hulle dit die nodigste het,” sê Strimling. Volgens hom het alternatiewe sakefinansierders ŉ gedifferensieerde benadering om risiko te versag en verstaan ​​die kontantvloeivereistes van kleinsakelui. “Ons neem dus vinnige besluite en pas die finansiering en terugbetalings by elke kliënt se spesifieke omstandighede aan.” GroWise bied finansiering van R35 000 tot R3 miljoen. Nadat die aanlyn aansoek ingedien is, kontak ŉ konsultant die entrepreneur of sake-eienaar. Terugvoer word binne 24 uur gegee en uitbetalings kan binne twee uur ná goedkeuring gedoen word. Die terugbetalingstydperk wissel van 6 weke tot ŉ jaar. GroWise, wat in 2019 deur drie entrepreneurs op die been gebring is, het ŉ span van meer as 40 personeellede in Johannesburg en Kaapstad, en glo daarin om met sake-eienaars saam te werk en hulle te help om hul ondernemings vinnig en suksesvol te skaal. “Selfs die mees welvarende ondernemings het finansiering nodig en dikwels ontstaan ​​die behoefte juis as gevolg van groei. Redes sluit in die uitbreiding van die onderneming om tred te hou met vraag, kontantvloei vir die minder besige maande in die geval van seisoenale ondernemings, en die aankoop of opgradering van toerusting. “Ons sien al meer entrepreneurs wat vir finansiering aansoek doen voordat hulle dit nodig het. Dit stel hulle in staat om hul opsies behoorlik te oorweeg wanneer daar geen nood is nie en só irrasionele sakebesluite in onstuimige tye te vermy,” sê Strimling.